То је довело до Првог бурског рата, који је завршио победом Бура након битке код брда Маџуба 1881. након које су Британци поновно признали независност бурске републике Трансвал. Раздобље мира није дуго потрајало. Британци су поновно показали интерес да завладају над Трансвалом након открића великих резерви злата у Витватерсранду (околица Јоханезбурга) 1886. године. Прво је тадашњи премијер Колоније Рт добре наде Сесил Роудс покушао да испровокује побуну у Трансвалу преко "Џејмсонове буне" у децембру 1895. уз помоћ полицајаца из Родезије и Бечуаналенда и британских грађана на раду у Трансваалу званих "уитлендерс", која је неславно завршила, тако да је на крају морао да поднесе оставку. Неуспех Роудса да присвоји Трансвал није значио да су остали британски моћници престали бити заинтересовани за огромне количине злата у Трансвалу. Невил Чемберлен и Алфред Милнер јасно су исказали намере за анексијом бурских република Трансвал и Слободна Држава Орање у Британско царство милом или силом. Након неуспеле Мировне конференције одржане у Блумфонтејну у мају и јуну 1899. између британског високог комесара за Јужну Африку Алфреда Милнера и председника Трансвала Пола Кругера избио је Други бурски рат 11. октобра 1899. године.